Indicatorul Robor la 3 luni, în funcție de care sunt calculate dobânzile la cele mai multe credite în lei, a urcat astăzi până la 1,46% pe an, de la 1,25% anunțat ieri, depășind în doar trei zile nivelul de 1,11%, care oricum era cel maxim de la începutul anului trecut.

Robor la 3 luni este indicatorul principal în funcție de care sunt calculate dobânzile variabile la creditele în lei.

În același timp, Robor la 6 luni, utilizat la calculul dobânzilor pentru credite ipotecare, a urcat acum de la 1,23% (în urmă cu trei zile) și 1,35% (ieri) la 1,57%.

Evoluția dobânzilor pe piața monetară este de obicei corelată cu evoluția randamentelor la titlurile de stat.

Dobânzile interbancare au scăzut puternic anul trecut, iar Robor la 3 luni a înregistrat în septembrie și în octombrie 2016 un nivel minim istoric de 0,68% pe an.

Dobânzile au reintrat pe o traiectorie ascendentă de la fnalul lunii octombrie 2016, chiar dacă s-au oprit, o lungă perioadă, între 0,8% și 0,9%, pentru Robor la 3 luni.